BLÅVAND: Syd- og Sønderjyllands Politi anholdt tidligt onsdag morgen en 35-årig tysk mand i et sommerhus i Blåvand i forbindelse med efterforskningen af en anmeldelse om vold mod flere mindreårige piger.

Politiet modtog anmeldelsen søndag aften, da en kvindelig kondiløber på Hvidbjerg Strand i Blåvand fortalte, at hun havde set en mand give en pige et kraftigt slag i ansigtet. Hun skulle også være presset ned i strandstandet.

Desuden blødte det fra en anden piges mund, mens en tredje pige overværede hændelsen. Vidnet vurderede pigerne til at være mellem seks og ti år gamle.

Anmeldelsen førte til, at politiet mandag bad offentligheden om hjælp til at identificere gerningsmanden samt det køretøj, som personerne kørte rundt i.

Den 35-årige mand er sigtet for vold efter straffelovens paragraf 244.

Politikommissær Ole Hillerup fra Syd- og Sønderjyllands Politi, der leder efterforskningen, har onsdag morgen ikke yderligere oplysninger til pressen om sagen, men han roser vidnet for de grundige iagttagelser, der gjorde det muligt at beskrive gerningsmanden, efterforske sagen og foretage anholdelsen.

Det var en 47-årig kvinde fra Esbjerg, der gjorde iagttagelserne under kondiløb i Blåvand søndag før klokken 19.00.